**Skovbo Efterskoles antimobbestrategi**

Skovbo Efterskoles værdigrundlag er fast forankret i Bibelens menneskesyn og det personalistiske menneskesyn som udtrykker at alle mennesker er:

* Værdige
* Relationelle
* Og engagerede

På Skovbo arbejder vi ud fra den grundantagelse at:

Alle mennesker (elever, medarbejdere og forældre) vil gerne lykkes.

Dette er et relationelt projekt, hvor vores liv flettes ind i hinanden og hvor vi holder noget af hinandens liv i vores hænder. [Løgstrup]

Derfor er det en underliggende strøm i vores pædagogik, at vi har ansvar for hinanden- både unge og voksne. Samtidig er vi bevidste om at vi agerer i et asymmetrisk felt, hvor vi som vokse medarbejdere har det største ansvar for at skabe et trygt og udviklende miljø for vores elever.

I den forbindelse arbejder vi med at lave tillidsfulde strukturer, hvor eventuel mobning italesættes og bearbejdes konstruktivt med det formål at minimere mobning.

Løbende gennem skoleåret italesættes skolens værdier gennem samtaler større grupper, i familiegrupper og med de enkelte elever. Her er der rum for at opdage evt. mistrivsel og vurdere, om det skulle skyldes mobning. Disse samtaler er vores forbyggende arbejde i forhold til mobning. En forebyggelse som er relationsorienteret.

**Opdages mobning iværksættes følgende initiativer:**

1) Hvis der en mistanke om mobning, inddrages familielæreren, som følger op med en samtale, så historien, omfang og de involverede afdækkes.

2) Familielæreren involverer ledelsen og aftaler det videre forløb. Omfanget/graden af mobning vil afgøre det næste skridt.

3) Ved lettere mobning:

a) De involverede indkaldes til samtale med ledelsen

b) De involverede får mulighed for at give udtryk for deres perspektiv og følelser, og dernæst få mulighed og hjælp til at rette op på deres adfærd og kommunikationsmønstre.

3) Ved grovere mobning:

a) De involverede indkaldes til samtale med ledelsen, og forældrene inddrages.

b) De involverede får mulighed for at give udtryk for deres perspektiv og følelser, mulighed for at undskylde og rette op på deres adfærd og kommunikationsmønstre.

c) Sker der ikke adfærdsændring, vil eleven og forældrene blive indkaldt til møde med skolens ledelse, og eventuelle sanktioner som fx afbrydelse af opholdet kan komme på tale.

**Definition af mobning**

Mobning:
Det er mobning, når andre over længere tid ikke respekterer en bestemt person og dennes grænser for, hvad der er acceptabelt. Det er mobning, når man ser ned på en anden person og bevidst nedgør den anden og udelukker denne fra fælleskabet.

På en efterskole vil der ofte opstå drilleri mellem eleverne. Drilleri er en form for adfærdssprog mellem mennesker. Det er typisk enkeltstående, tilfældige og spontane situationer, i modsætning til mobning, som er en systematisk udstødelse.

Det kan være tegn på mobning når:

* drilleriet ikke længere er karakteriseret ved at være gensidigt, kærligt eller sjovt for begge parter.
* drilleriet ikke længere forekommer i enkeltstående og spontane situationer.
* drilleriet har til formål at ekskludere en eller flere personer fra fællesskabet.

**Digital mobning**

Vores reaktion på digital mobning er lig ovenstående strategi for ikke-digital mobning. Som forbyggende indsats spørger familielæreren ind til elevens on-line-trivsel.